***Profesorius emeritas Eugenijus Manstavičius***

Buvo 1964-ieji, kai aš pirmą kartą peržengiau Vilniaus universiteto Fizikos ir matematikos fakulteto slenkstį ir iki šiol tebetrypiu, nors šio VU akademinio padalinio pavadinimas jau ne kartą keitėsi. Įgijęs 1969 m. matematiko kvalifikaciją, mokslo daktaru tapau 1973 m. ir habilituotu daktaru – 1994 m. Dar studijuodamas (nuo 1966 m.) puse etato dirbau laborantu Skaičiavimo matematikos katedroje. Kiek vėliau profesoriaus Jono Kubiliaus vadovaujama Tikimybių teorijos ir skaičių teorijos katedra tapo mano lemtimi. Joje perėjau visus akademinės karjeros etapus – nuo laboranto, asistento iki profesoriaus. Aštuntojo dešimtmečio viduryje pora metų padirbėjau Matematikos ir mechanikos fakulteto prodekanu, katedros vedėjas buvau 1992–2005 m. Profesoriaus mokslinis pedagoginis vardas buvo suteiktas 1995 m. Teko dirbti ir antraeilėse pareigose: 1996–1999 m. Lietuvos mokslo tarybos nario, o 2004–2017 m. – Matematikos ir informatikos instituto vyriausiasis mokslo darbuotojo.

Akademinių laurų dalybose lydėjo sėkmė: 2004 m. buvau išrinktas Lietuvos mokslų akademijos nariu ekspertu, o 2011 m. – tikruoju nariu. Ir premijų buvo: 1976 m. – LKJS jaunųjų mokslininkų, 1999–2000 m. – Lietuvos aukščiausio lygio mokslininko stipendija; 2003 m. kartu su kitais pasidalijau Lietuvos mokslo premiją. Bene brangiausia tapo 2015 m. paskirta LMA Jono Kubiliaus vardo premija.

Darbas VU pasidalijo į du etapus – iki Lietuvos valstybės Nepriklausomybės atkūrimo ir po jo. Baltijos kelią sveikinau būdamas anapus geležinės uždangos, nes tais metais dirbau vizituojančiu profesoriumi Paderborno (VFR) universitete. J. Knopfmacher ir W.-B. Zhang monografijos *Number Theory Arising from Finite Fields* (2001, Marcel Dekker, New York) skyrelis pavadinimu  *A Theorem of* *Indlekofer*–*Manstavicius*–*Warlimont* paliudija, kad tada netinginiavau. Berlyno sienos griūtį teko stebėti iš vakarinės pusės, o paskelbus Lietuvos Nepriklausomybę, skubėti namo. Jaučiausi įgijęs ne tik žinių, bet ir europietiško mokslinio bendradarbiavimo patirties. Pirmieji ES individualių grantų konkursai buvusio Rytų bloko šalims nebuvo sunkūs – 1993 m. tris mėnesius galėjau padirbėti Bordeaux 1-ame universitete, globojamas buvusio Prancūzijos premjero svetingo sūnaus Michel Mendes France. Po poros metų neatsisakiau Witwatersrando universiteto kvietimo tiek pat laiko praleisti Johannesburge. Vėliau taip pat pasinaudodavau įvairiomis trumpalaikių stažuočių finansavimo galimybėmis. Iš pusšimčio tarptautinių konferencijų, kuriose teko dalyvauti, atmintin įstrigo mano plenarinis pranešimas Austrijos–Slovakijos matematikų kongrese. Šventinė vakaronė sutapo su mano 60-mečiu. Netikėtai buvau pasveikintas Slovakijos ansamblio sugrota polkute, o jo šokėja privertė išlieti ir ,,devintą prakaitą“. Keliones teko derinti su darbu VU. Nenuilstantys kolegos buvo pakantūs ir geranoriški.

XX a. pabaigoje JAV nacionalinės tyrimų tarybos paskelbta *Twinning* programa pažadino norą išmėginti jėgas konkurse, kurio sėkmės tikimybė buvo vos 10 procentų. Kartu su Pensilvanijos valstijos universiteto profesoriumi Gutti Jogesh Babu, kaip ir aš pradėjusiu mokslininko kelią darbais iš tikimybinės skaičių teorijos, bet vėliau pasukusiu į taikomąją statistiką, parengėme projektą. Mano išvestas formules, aprašančias atsitiktinių keitinių dėsningumus, kolega susiejo su matematiniais genetikos modeliais. Tai lėmė sėkmę. Vaisingas bendradarbiavimas vykdant projektą truko dvejus metus. Ir toliau dirbu mėgstamoje tikimybinės kombinatorikos srityje, tačiau beveliju likti teoretiku. Manau, kad konkretaus turinio suteikimas matematinėms formulėms susiaurina jų vertę ir temdo estetinį grožį. Antra vertus, prisilietimas prie taikomųjų uždavinių labai padėjo vertinant mokslo tiriamuosius darbus. Porą dešimtmečių teko būti Lietuvos mokslo ir studijų fondo ekspertų tarybų ir komitetų nariu ar pirmininku (Informacinės visuomenės technologijų ir fizinių mokslų komitetai), vėliau talkinti vertinant Lietuvos mokslo tarybai pateiktus projektus. Tai buvo prasmingas darbas, galėjau sekti ir pasidžiaugti kolegų mokslininkų pažanga bei rezultatais. Ypač įdomu buvo dirbti ES programos FP7-PEOPLE inžnerijos ir matematikos komiteto ekspertu (2007–2012 m.).

Vilniaus universitetą jaučiau ir tebejaučiu kaip bendruomenę, apsuptą ypatingos auros. Tarp kolegų buvo išskirtinių talentų, iš kurių sėmiausi žinojimo ir mąstymo meno. Profesorius J. Kubilius buvo ne tik mokslinis vadovas, bet ir įkvepianti asmenybė. Jo pirmadienio seminarai ar legendiniai antradieniai jaukiuose profesoriaus namuose sudarė palankias aplinkybes augti. Studentų skaičius metų metais didėjo, o su juo – ir auditorinių valandų bei disciplinų, kurias teko skaityti, skaičius. Daugiau laiko moksliniam darbui liko tik nepriklausomybės metais reorganizavus mokymo procesą. Be bendrųjų matematikos kursų Ekonomikos ir Fizikos fakultetuose, savajame teko skaityti algebrą, analizinę ir tikimybinę skaičių teorijas, tikimybių teorijos ribines teoremos, procesų teoriją, kombinatoriką ir grafų teoriją, grafų algoritmus. Ir žinoma, pasirinktinį tikimybinės kombinatorikos kursą, kurio klausytojai dažnai pasirinkdavo mane baigiamųjų darbų ar doktorantūros vadovu.

Savo pedagoginės karjeros pabaigoje buvau ypač nustebintas. Susirinkusios matematikų bakalaurų grupės daugumą sudarė respublikinių ir tarptautinių matematikos olimpiadų dalyviai bei medalininkai. Po dviejų savaičių jie pareiškė, kad tradiciškai suplanuotą šiam kursui medžiagą jie jau išsinagrinėję ir galį atsiskaityti, o likusią semestro dalį paprašė skirti vienam kurso skyriui pagilinti. Gerai, sakau, yra tokia neseniai Amerikoje išleista įdomi monografija, nagrinėsime ją kartu. Man buvo nelengviau, matematika – ne romanas; knygą studijuojant teko bėgti keletu skyrelių priekyje. Studentų imlūs protai buvo stebinantys. Motyvuotų studentų pasitaikydavo vis dažniau. Neseniai su trimis iš jų publikavau mokslinių straipsnių; deja, ne visi panoro siekti akademinių aukštumų. Vienas bendraautoris, parsivežęs bronzos medalį iš tarptautinės studentų informatikos olimpiados JAV, netrukus buvo išviliotas į Ciurichą dirbti Google kompanijoje. Išskirtinius gabumus rodė ir doktorantai. Kartą vienam pasiūliau uždavinį, nutylėdamas, kad tai yra bent trijų dešimtmečių senumo atvira problema. Pasidalinau savo įžvalgomis, kaip spręsti. Po poros mėnesių doktorantas jau sako: ,,*Išsprendžiau, bet truputį kitaip nei Jūs rekomendavote“.* Tai buvo maloniausi kada nors girdėti žodžiai, patvirtinantys pedagogo gyvenimo prasmę.

Profesoriumi emeritu tapau 2019 m. rugsėjo 1 d. Nebetekau teisės ir prievolės skaityti paskaitas, tačiau toliau galėjau bendrauti su studentais. Su bendraautoriais baigėme parengti spaudai anksčiau minėtus straipsnius. Šiemet neatsispyriau pagundai ir sutikau vadovauti dar vienam doktorantui. Intuicija sakė, kad mano darbas *Tikslūs atsitiktinių keitinių tiesinių statistikų dispersijų įverčiai* (anglų k., *Random Structures and Algorithms*, 1920, 57(4), 1303–1313) gali būti išplėtotas kitose kombinatorinių struktūrų klasėse. Nemažai daliai mano paskaitų klausytojų rašiau rekomendacijas tęsti studijas magistrantūroje ar doktorantūroje Jungtinėje Karalystėje, Vokietijoje ar JAV. Skaitau jų malonias žinutes apie pirmuosius žingsnius svetur. Lauksiu jų sugrįžtant į savąją *Alma Mater*.

Domėjimasis pasiekimais matematikoje ir noras ką nors sukurti emeritūroje niekur nedingo. Teberašau referatus žurnalui *Mathematical Reviews* (JAV), tęsiu darbą žurnalų *International Journal of Number Theory* (World Scientific) ir *Lithuanian Mathematical Journal* (Springer) redkolegijose. Iš lėto sisteminu savo mokslines publikacijas rengdamas monografiją. Daugiau nei pusę amžiaus dirbęs Universitete ir stebėdamas jo gyvenimą iš vidaus, ne kartą išdrįsdavau prisiliesti prie mokslo istorijos. Dar švenčiant VU 400-metį teko rašyti straipsnių apie mokslo šakų plėtotę. Būdamas J. Kubiliaus mokiniu, neišvengdavau pasiūlymų parašyti apie šią iškilią asmenybę populiariau. Profesoriaus netektis tiesiog įpareigojo prisidėti prie jo atminimo įamžinimo. Pagal jo rankraščius kartu su kitais kolegomis parengėme knygą *Matematika Lietuvos aukštosiose mokyklose 1922*–*1945 m.* (VU, 2015). Keletu publikuotų atsiminimų nuotrupų ir pranešimais prisidėjau prie Profesoriaus 100-mečio paminėjimo 2021 m. Jo įsteigtos ir puoselėtosLietuvos matematikų draugijos*,* kurios Valdybos pirmininku aš turėjau garbės pabūti, istoriją ir veiklą kartu su R. Leipumi neseniai nušvietėme straipsnyje (žr. *Newsletter of the European Mathematical Society*, 2020, 118, 68–70). Kartu su kolegoms kas penkeri metai nuo 1991 m. rengdavome J. Kubiliaus jubiliejams skirtas tarptautines konferencijas. Ta proga išleisti straipsnių rinkiniai tapo ganėtinai plačiu analizinės ir tikimybinės skaičių teorijos rezultatų sąvadu. Septintoji Jono Kubiliaus 100-mečio konferencija vyks kitais metais. Įsitraukiau į organizavimo komitetą, nesiruošiu sėdėti ir žiūrėti, kaip pluša jaunesni.

Pabaigoje reiktų prisipažinti, ką veikiu laisvalaikiu. Na, būdamas ne namuose, galvoju, kas ,,dega“ ant mano rašomojo stalo. Pandemijos metu rečiau beišgirstu vaikaičių prašymą, *kuo nors nustebinti*. O praeinančiam sodo kaimynui užklausus, *kas geresnio Universitete,* tenka pasakoti...